Չնայած վերոնշյալ կարևոր խոստովանությանը կամ արձանագրմանը՝ դեպքից մեկ տարի հետո` 2012 թ. հունիսի 25-ին, ոստիկանությունից հայտնել են. «Արարատի մարզի Նոր Խարբերդ և Այնթապ գյուղերում չպարզված հանգամանքներում խախտվել են սանիտարահակահամաճարակային կանոնները, ինչի հետևանքով առաջացել է մարդկանց զանգվածային հիվանդացում»: Ոստիկանությունում Նոր Խարբերդ և Այնթապ գյուղերում գրանցված «մարդկանց զանգվածային հիվանդացման դեպքերով» 14.09.2011թ. հարուցված քրեական գործի վարույթը որպես մեղադրյալ ներգրավման ենթակա անձի հայտնի չլինելու պատճառաբանությամբ կասեցվել է: Եվ սա այն դեպքում, երբ 2011թ. ամռանը հրավիրված մամուլի ասուլիսում ՀՀ ԱՆ պետական հիգիենիկ և հակահամաճարակային հսկողության տեսչության պետ Արտավազդ Վանյանը այդ դեպքի առնչությամբ ասաց. «Խարբերդի դեպքը նույնպես լոկալ բնույթ ուներ, իհարկե, մինչև հիմա էլ ուսումնասիրությունները շարունակվում են, բայց, մեր կարծիքով, համաճարակաբանական հետազոտությունները լիարժեք ցույց են տալիս, որ դա ջրային բնույթի էր: Միանշանակ` աղբյուրը ջուրն էր»: